Diari Oficial de la Generalitat Valenciana


Sumari del DOGV 5905, del 02-12-2008 (2008/13362)

RESOLUCIÓ de 16 d'octubre de 2008, de la Direcció General d'Energia, per la qual atorga a Iberdrola Distribución Eléctrica, SAU l'autorització administrativa per a la nova subestació transformadora de 132/20 kV denominada ST Dénia, a la partida denominada Palmar-Sud, al terme municipal de Dénia. ATASCT/2007/363/03.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5905

Data del DOGV
:   02-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13091


Data del document
:   16-10-2008

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Dénia
    * empresa privada
    * subministrament d'energia elèctrica

RESOLUCIÓ de 16 d'octubre de 2008, de la Direcció General d'Energia, per la qual atorga a Iberdrola Distribución Eléctrica, SAU l'autorització administrativa per a la nova subestació transformadora de 132/20 kV denominada ST Dénia, a la partida denominada Palmar-Sud, al terme municipal de Dénia. ATASCT/2007/363/03. [2008/13838]  
Vist l'escrit presentat per Iberdrola Distribución Eléctrica, SAU, amb domicili als efectes de notificacions a l'avinguda de Burgos, 8-B, 28335 Madrid, data 30 de juliol de 2007, davant del Servici Territorial d'Energia d'Alacant, en què sol·licita que se li concedisca l'autorització administrativa per a una nova subestació transformadora de 132/20 kV denominada ST Dénia, ubicada en la parcel·la núm. 94 i una part de la parcel·la núm. 92 de la partida denominada Palmar-Sud, al terme municipal de Dénia, província d'Alacant.  
Al mencionat escrit, s'adjunta l'avantprojecte tècnic de l'esmentada instal·lació, firmat pel tècnic competent i visat pel col·legi oficial corresponent, data 23 de juliol de 2007.  
Vist que l'autorització sol·licitada va ser sotmesa a la informació pública prevista en el Decret 88//2005, de 29 d'abril, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, així com en el Decret 162/90, de 15 d'octubre, sobre Impacte Ambiental i en el Decret 32/2006, i va ser publicat en el Diari Oficial de la Comunitat Valenciana del dia 10 de setembre de 2007 i en el Butlletí Oficial de la Província de València de 18 de gener de 2007.  
D'acord amb la documentació que es troba en l'expedient, en el període d'informació pública s'han presentat les al·legacions següents:  
1. Per mitjà d'escrits independents, d'idèntic contingut i data 5 de desembre de 2007, presenten escrit d'al·legacions els quals a continuació es mencionen: Nicolás de las Heras García, José Luis Hiruela García, Benedicta Rubio Díaz, Paula Espí Mulet, Antonio Gil Ferrer, Guillermo Lledo Mengual, Ceferino Ramos Muñoz, Pedro Ortoia París, Rosa Salort Camps, Manuela Pascual López, Josefa Isabel Pascual Femenia, Antonio Ivars Buigues, Josefa Femenia Ferrer, Jaime Pascual Mosell, Josefa Buigues Artigues, Amparo Fillol Llull, Jaime García Sendra, Encarna Pecús Pascual, Federico Pelus Boronat, Concepción Salort Campo, Antonio Pastor Moncho, Joaquina Camps Gosp, Laura Ortega García, Carlos Alacreu Fluixá, Ana Catalá Far, José Vicente Pastor Ferrando, Mª Francisca Saez Moreno, Rosa Mª Tamayo Murillo, Mª Antonia Far Redondo, Mª Magdalena Alacreu Fluixá, María I. Rubio Díaz, Miguel Dalmau Caselles, Vicenta Ronda Costa, Carlos Dalmau Alacreu, María Dolores Alacreu Fluixá, Marina García Alacreu, Antonio Cidoncha Valle, Mª Antonia López Barrio, Alfredo Molina Piera, Antonio Ivars Tro, Juan Bautista Pascual Femenia, Rafaela Serrano París, Gemma Company Atienza, Carmelo Sastre Aguilar, Raul Mezquida Torres, Pedro Juan Sastre Puigcerver, Rosario Martínez Tur, Javier Salort Salort, Salvador Salort Ribes, Carlos Salort Salort, Montserrat Monerris Barrero, Carla Ivars Buigues, Luisa Giner Sullana, Vicenta Fluixá Castells, Juan Mengual Pastor, Antonio París López, Pascuale Peiro Bosch, Antonio Vercher Alemany, Manuel Rodríguez Puga, Eladia Camps Gosp, Vicenta Isabel Gil Giner, M. Carmen Puig Casas, Matias Roselló Perito, Josefa Taberner Fornes, Josefa Vicenta Devesa Marti, Manuel Marco Marco, Mª Ángeles Fornés García, Francisco J Ribes Estrela, Agustín Tomás Bañó, Liva Mata Sendra, José Rosello Perito, José Gilabert López, Vicente Roig Palacio, Consuelo Soria Soria, Miguel Casas Puig, Salvador Casas Puig, Francisca T. Roselló Caselles, Antonio Cheli Flores, María Teresa Ivars Buigues, Francisca Abellan Céspedes, Francisco Vª Alacreu Fluixá, Emilia Jordá Jiménez, Vicent París López, Paqui Gadea Vives, Rebeca Moreno Ronda, Inés Far Rives, Mª Carmen Ribes Mahiques, Rosa Escriva Oliver, Francisco Ferrer Bolufev, Salvador Juan Pérez Llorens, Salvador Pérez Pérez, José Luis Pérez Llorens, Pau Reig Pérez, José Vicente Pons Parra, María Rosario Fornes Cabrera, Francisco Bertomeu Pastor, Celedonio Oliver Vicens, José Sala Perito, Mª Pilar Pastor Moncho, Andrés Escribá Gilabert, Francisco Catalá Ladina, José Gilabert Mahiques, Amparo Puigcerver Oliver, Vicent Bertomeu i Pastor, Dolores García Peris, José García Peris, José Fornés Sellés, Alicia Sala Roselló, Aurora Beatriz Sastre Puigcerver, Celedonio Oliver Sala, Salvador Sampedro García, Jorge Gilabert Puigcerver, Aurora Puigcerver Oliver, Francisco Bertomeu Ivars, Julia González Mañas, Josefa Peris Miñana, Sonia Aguado Villar, Pablo Ivars Peris, Margarita Peris Miñana, Alfonso Sampedro Gadea, Pilar Mut Peris, José Llull Ivars, Eva María de la Torre Martínez i María Irene Girona Noguera.  
En l'escrit d'al·legacions presentat manifesten el següent: 1. Vulneració dels drets dels veïns a conéixer l'expedient exposat al públic, ja que la informació pública no arreplega l'horari de consulta, i genera indefensió, amb el resultat de difícil accés davant de la negativa de l'administració a facilitar l'obtenció de fotocòpies dels documents, sense que s'haja remés a l'Ajuntament de Dénia el projecte complet per a la seua exposició, inclòs l'Estudi d'Impacte Ambiental, vulnera els principis d'accessibilitat, transparència i participació ciutadana, i constituïx un tràmit essencial, la privació del qual està sancionada com un vici de la nul·litat radical. 2. Que la ubicació de la subestació elèctrica en sòl no urbanitzable no té motivació, ja que estan prohibides amb caràcter general les instal·lacions que afecten negativament el paisatge, ja que la seua finalitat la constituïx la garantia dels futurs desenvolupaments urbanístics de Dénia i no la contribució del desenvolupament rural, la vigent Llei del Sòl en l'article 13 preveu el caràcter excepcional dels usos aliens al sector agrícola en sòl rústic, excepcionalitat que ha de caracteritzar-se com d'interés general i respecte a aquelles infraestructures que han d'emplaçar-se en el medi rural, circumstància que no concorre en este supòsit, atés que pot emplaçar-se en sòl industrial i, a més, exigix que contribuïsca al desenvolupament del sòl rústic. Per tant, al·leguen que esta instal·lació, per essencial que resulte, ha de tindre en compte el corresponent instrument de planejament i que els veïns, per raons d'igualtat i equidistribució de càrregues i beneficis no han de suportar la servitud de les infraestructures alienes a l'activitat agrària i al planejament perquè queden garantits els servicis propis del sòl urbà i desenvolupament del sòl no urbanitzable. Això perjudica els valors agraris i la seua convenient preservació per al medi natural, i poden, a més, instal·lar-se en sòl urbà o urbanitzable, com pot ser el polígon industrial de Dénia en el qual hi ha terreny suficient qualificat expressament per a este tipus d'usos. La parcel·la en què es pretén la ubicació de la subestació és l'única de tot el seu entorn que no està cultivada, si bé les confrontants estan perfectament cultivades, i resulta, per tant, excepcional, sense que habilite la dita situació a la degradació de la zona i per a això l'única solució és construir la subestació en subterrani i enjardinar la superfície per a la integració paisatgística. Manifesten que en l'avantprojecte no es definixen les connexions d'entrada i d'eixida, així com els efectes auditius dels sorolls en una zona d'extremada i característica tranquil·litat. L'estudi d'impacte ha quedat obsolet i no descendix a les característiques pròpies de la parcel·la i el seu entorn, i no té la inexcusable enquesta als veïns afectats, sense que justifique el replantejament de la ubicació davant del rebuig veïnal en la partida de les Bovetes. Tampoc identifica les característiques i la repercussió de la producció de les parcel·les confrontants, i assenyala una sèrie d'afectacions en estes. 3. Que no hi ha consens i sí un manifest rebuig dels veïns i de diversos col·lectius ciutadans a la ubicació de la subestació elèctrica, i reitera la carència de consulta i informació a estos. Al·leguen l'oposició de l'Ajuntament a la ubicació de la subestació en zona agrícola i que a pesar que al gener de 2007 accepta la seua ubicació en sòl rústic, l'esmentat acord ha sigut recorregut ens els tribunals de justícia. Afigen que en el mes d'agost de 2007 la Junta de Portaveus de l'Ajuntament va acordar la retirada de l'orde del dia del ple ordinari referit a la ubicació de la subestació elèctrica en els Palmars per a un millor estudi, sense que fins a la data haja elevat a este el resultat del dit estudi ni estiga resolt definitivament, i menciona a continuació diferents associacions i partits polítics que han manifestat la seua oposició a la construcció de la subestació en sòl rústic. 4. Que el projecte de subestació contravé la legislació sobre impactes paisatgístics, concretament el contingut de la Llei 4/2004, de 30 de juny, de la Generalitat d'Ordenació del Territori i Protecció del Paisatge, i manifesta a continuació els preceptes d'esta que considera infringits, concretament pel que fa a l'absència del preceptiu estudi d'integració paisatgística. 5. La instal·lació de la subestació en sòl rústic és incompatible amb les determinacions del pla especial transitori vigent en el municipi de Dénia, atés que en primer lloc no inclou la seua implantació urgent i en segon lloc la Llei del Sector Elèctric exigix que quan s'ubiquen en sòl no urbanitzable hauran de tindre's en compte en el corresponent instrument d'ordenació del territori. D'altra banda, el pla especial transitori establix sòl dotacional destinat a infraestructures i servicis urbans a la partida Carugosos i en l'àmbit del Pla Especial Beniatlà, i resulta incompatible per definició el sòl no urbanitzable comú amb la instal·lació que es pretén, donada la reserva de les àrees d'ús agropecuari per a l'activitat productiva primària. 6. Que la documentació exposada al públic ignora les exigències legals en matèria de prevenció de la contaminació i qualitat ambiental i vulnera la Llei 2/2006, de 5 de maig. 7. Finalment, que l'estudi d'impacte ambiental té greus deficiències quant a la previsió de contaminació acústica, impacte paisatgístic i visual, ocupació de vies pecuàries i estudi d'alternatives.  
2. Rosa Salort Camps, en el seu nom i com a representant legal de l'associació de veïns el Palmar, fora del termini conferit i per mitjà d'escrit data de presentació 23 de juliol de 2008.  
Vist que, traslladats els escrits d'al·legacions a l'empresa peticionària, va contestar estos i va manifestar el següent:   
1. Quant a les al·legacions del tipus núm. 1, manifesta: 1. Que entén que s'ha complit correctament el tràmit d'informació pública, ja que per l'ús d'esta les persones afectades han pogut consultar l'expedient i formular al·legacions, sense que es determinen per la legislació aplicable els requisits als quals haja de ser sotmés el tràmit d'informació pública i consulta de documentació. 2. Que la demanda actual d'energia elèctrica en el municipi de Dénia es proveïx des de la subestació transformadora ST el Verger i requerix més del 50% de la potència disponible de la dita instal·lació i que com a conseqüència d'este important nivell de saturació, unit a l'elevada densitat de càrrega i excessiva longitud de la línies elèctriques fins als punts de consum en el municipi de Dénia, no és possible garantir a curt termini la demanda actual amb les degudes condicions de fiabilitat i seguretat exigida per a este tipus de servici, per la qual cosa és necessari la construcció de la instal·lació sol·licitada per a proveir tant l'increment de la demanda dels consumidors actuals, com les futures peticions, i permet el creixement futur de la població. Que la ubicació de la subestació s'ha triat en funció dels centres de càrrega existents a fi d'obtindre un adequat repartiment d'estes i pròxima a les xarxes de mitjana tensió a través de les quals es proveïx el municipi amb traçats en paral·lel a l'antiga via de ferrocarril entre el Verger i Dénia, a fi d'evitar, en la mesura que es puga, la proliferació de noves línies elèctriques. 3. Que la parcel·la en què es pretén la ubicació de la subestació està qualificada de sòl no urbanitzable comú i la Llei 10/2004, de 9 de desembre de la Generalitat, del Sòl No Urbanitzable, establix les autoritzacions d'usos i aprofitaments, i la subestació, considerada com a instal·lació de servici públic d'interés general, es podrà ubicar en la dita classificació de sòl, i s'haurà de sol·licitar davant de l'Ajuntament per a la seua autorització, la preceptiva llicència municipal d'obres. 4 i 5. Que, després d'haver efectuat la sol·licitud de viabilitat urbanística per a la construcció de la subestació en la parcel·la 94 i una part de la 92 del polígon 25, l'Ajuntament en Ple va procedir acordar en sessió ordinària de 25 de gener de 2007 la viabilitat de la ubicació proposada i amb la comprovació prèvia de la possibilitat de l'ús pretés en la legislació urbanística aplicable. 6. Que la documentació aportada per Iberdrola Distribución Eléctrica, SAU, complix els requisits establits en la legislació elèctrica per a la fase del procediment en què estem, açò és, la sol·licitud d'autorització administrativa i que posteriorment es procedirà a sol·licitar la corresponent aprovació del projecte d'execució per mitjà de l'aportació d'este, el qual es tracta d'un document que desenvolupa la informació continguda en l'avantprojecte. D'altra banda, l'òrgan mediambiental competent és el que determinaria, si és el cas, la necessitat elaborar un estudi d'integració paisatgística per a l'obtenció de la Declaració d'Impacte Ambiental. 7. Que, respecte a les al·legacions basades en les conseqüències que pogueren generar-se en les parcel·les confrontants i en la producció de cítrics d'este com a conseqüència del calor i dels sorolls de la subestació, manifesta que estes afirmacions no són tècnicament possibles, ja que el sistema de refrigeració de l'edifici es basa en extractors i sistemes d'aire condicionat en què durant el seu funcionament l'evacuació d'aire no es realitza a una velocitat que origine corrents d'aire que provoquen una elevació de temperatura que afectara les parcel·les confrontants i encara que l'element de la instal·lació que pot aconseguir una temperatura superior és el transformador de potència, la seua influència no és apreciable en el perímetre de la subestació. Respecte a l'afecció de camps electromagnètics els valors obtinguts en l'estudi de camps electromagnètics es troben molt per davall dels límits d'exposicions establits en la Recomanació del Consell de la Unió Europea de 12 de juliol de 1999 (0 Hz a 300 GHz). Finalment i quant al nivell de soroll que genera la instal·lació, els valors més desfavorables obtinguts es troben per davall dels límits establits en la Llei 7/2002, de 3 de desembre, no obstant això, una vegada en funcionament es realitzaran les comprovacions oportunes a fi que, en el supòsit que se sobrepassen els referits límits, s'apliquen les mesures correctores que siguen necessàries.  
Vist que consta en l'expedient una còpia del certificat de l'Acord adoptat pel Ple de l'Ajuntament de Dénia data 25 de gener de 2007, per mitjà del qual s'accepta la proposta d'ubicació de la subestació transformadora en les proximitats de l'assagador del Palmar i de l'antiga via del ferrocarril.  
Vist l'informe tècnic favorable de 30 de setembre de 2008, emés pel Servici Territorial d'Energia d'Alacant i remissió de l'expedient.  
Atés que en data 21 de juliol de 2008 la directora general de Gestió del Medi Natural, de la Conselleria de Medi Ambient, Aigua, Urbanisme i Habitatge, va dictar la Declaració d'Impacte Ambiental i va estimar favorable, només als efectes ambientals, el projecte de subestació transformadora denominada ST Dénia 132/20 kV, a la partida Palmar-Sud, del terme municipal de Dénia, segons el que preveu l'avantprojecte, l'estudi d'impacte ambiental i la resta de documentació que es troba en l'expedient i amb les condicions que s'arrepleguen en la part dispositiva d'esta resolució.  
Atés que d'acord amb l'article 38 del Reial Decret 1955/2000, les instal·lacions l'autorització de les quals se sol·licita constituïxen instal·lacions de distribució elèctrica.  
Vist que Iberdrola Distribución Eléctrica, SAU, està inscrita definitivament en la Secció 1ª del Registre Administratiu de Distribuïdors, Comercialitzadors i Consumidors Qualificats de la Direcció General de Política Energètica i Mines, del Ministeri d'Indústria, Turisme i Comerç.  
Atés que, d'acord amb l'avantprojecte presentat, la finalitat sol·licitada és donar servici al consum elèctric demanat per noves actuacions urbanístiques i el creixement vegetatiu de la zona i el seu entorn, així com la millora i l'estabilitat en el subministrament elèctric, i assegurar l'evacuació de l'energia que es demane en tot el terme.  
Atés que el títol VII de la Llei 54/1997, de 27 de novembre, del Sector Elèctric, modificada per la Llei 17/2007, de 4 de juliol (BOE 05.07.2007), establix que les autoritzacions d'instal·lacions d'energia elèctrica seran atorgades per l'administració, sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, i en el Reial Decret 1955/2000, d'1 de desembre, pel qual es regulen les activitats de transport, distribució comercialització i procediments d'autorització d'instal·lacions d'energia elèctrica, així com en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
Atés la Direcció General d'Energia competent per a la resolució d'este expedient, d'acord amb el que disposa l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
Únic  
Atorgar a Iberdrola Distribución Eléctrica, SAU, l'autorització administrativa per a la nova subestació transformadora 132/20 kV denominada ST Dénia, ubicada en la parcel·la núm. 94 i una part de la parcel·la núm. 92 de la partida denominada Palmar-Sud, a l'oest de la ciutat i al costat de la línia antiga del ferrocarril Carcaixent-Dénia, al terme municipal de Dénia, província d'Alacant, les característiques principals de la qual són:  
- Sistema elèctric de 132 kV   
Configuració de doble barra tipus interior amb aïllament en SF6 (hexafluorur de sofre) i nou posicions, corresponents a dos de línia, tres de transformador, una d'enllaç barres, dos de reserva i una de mesura de tensió de barres.  
Una transformació dotada amb tres transformadors de potència (un de suport), de relació 132/20 kV i 40 MVA de potència cada un, amb les corresponents reactàncies trifàsiques limitadores de presa de terra.  
- Sistema elèctric de 20 kV   
Configuració de simple barra partida tipus interior amb aïllament en SF6 (hexafluorur de sofre) conformat per dos mòduls de cel·les amb un total de vint-i-sis posicions, de les quals setze seran eixides de línia, dos de transformador, dos de servicis auxiliars, dos de mesura, una d'unió, una de partició i dos de bateries de condensadors. Este sistema es completa amb la dotació de dos bateries de condensadors.  
- Per a l'alimentació dels equips i servicis propis de la subestació transformadora s'instal·laran dos transformadors de servicis auxiliars de relació 20/0,380-0,220 kV i 250 kVA de potència cada un.  
- Un edifici en què s'ubicaran les cel·les de 132 kV i 20 kV, els transformadors de servicis auxiliars, bateries de condensadors i els equips de control, protecció, comunicació i alimentació en baixa tensió.   
- Pressupost: 4.154.550 euros.  
Esta resolució està sotmesa a les condicions següents:  
a) En el termini de sis mesos a partir de la notificació d'esta resolució, Iberdrola Distribución Eléctrica, SAU, presentarà en el Servici Territorial d'Energia d'Alacant el projecte tècnic d'execució de la subestació transformadora 132/20 kV, per a la seua aprovació, si així procedira. Amb anterioritat a l'acabament del dit termini podrà sol·licitar l'ampliació per mitjà de sol·licitud motivada davant d'esta Direcció General d'Energia.  
b) La instal·lació que s'ha de realitzar complirà els reglaments aplicables a este tipus d'instal·lacions, i en particular el que establix el Reial Decret 3275/1982, de 12 de novembre, sobre Condicions Tècniques i Garanties de Seguretat en Centrals Elèctriques, Subestacions i Centres de Transformació i les seues instruccions tècniques complementàries. En tot cas, Iberdrola Distribución Eléctrica, SAU, haurà d'observar els preceptes, les mesures i les condicions que s'establisquen en la legislació aplicable a l'activitat de distribució d'energia elèctrica.  
c) L'administració deixarà sense efecte esta resolució en qualsevol moment en què observe l'incompliment de les condicions imposades en esta.  
d) Condicions d'orde mediambiental establides en la Declaració d'Impacte Ambiental de 21 de juliol de 2008:  
1. Durant les obres, ha de preservar-se la continuïtat de les séquies i dels canals de reg circumdants que pogueren veure's afectats per estes, i restituir qualsevol alteració que els poguera afectar.  
2. A l'efecte de minimitzar l'afecció visual de la instal·lació, ha de mantindre's la filera de xiprers existents (límits nords i est), excepte en els trams que s'òbriguen per a ubicar els accessos. Així mateix, s'adoptaran les mesures d'integració paisatgística que, si és el cas, establisca l'òrgan amb competència en matèria de paisatge.  
3. Es vigilarà que les aigües pluvials no arrosseguen olis i greixos, en cas de fuga accidental.  
4. En relació amb les afectacions sobre el patrimoni cultural, caldrà ajustar-se al que informe la conselleria competent. En tot cas, l'aparició de jaciments arqueològics o paleontològics determinarà l'obligació de suspendre els treballs, delimitar el perímetre d'afectació i notificar-ho immediatament a la Conselleria de Cultura i Esport.  
5. A la posada en marxa de la instal·lació, es realitzarà una auditoria acústica a l'efecte de comprovar que no es transmeten a l'entorn de la parcel·la nivells sonors superiors als establits en la legislació en matèria de contaminació acústica, i s'incorporaran els resultats al Programa de Vigilància Ambiental.  
6. L'actuació proposada ha de realitzar-se fora dels límits de la via pecuària carrerada de Xàbia al mar, i respectar totalment la seua amplària legal (12 m) i garantir els usos compatibles i complementaris previstos per la normativa reguladora.  
7. Respecte a les emissions de camps electromagnètics derivades del funcionament de la ST caldrà ajustar-se a allò que s'ha disposat per la Direcció General de Salut Pública, òrgan competent en la vigilància sanitària de la contaminació electromagnètica, d'acord amb la llei 4/2005, de 17 de juny. En tot cas, estes es mantindran per davall dels límits establits per la Recomanació del Consell de Ministres de Sanitat de la Unió Europea, de 12 de juliol (1999/519/CE), fixats en 5 kV/m per al camp elèctric i 100 µT per al camp magnètic.   
8. Les accions incloses en el Programa de Vigilància Ambiental, així com l'adopció de les condicions exposades, hauran de documentar-se, als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
9. D'acord amb l'article 4 del Reial Decret Llei 1302/1986, de 28 de juny, modificat per la Llei 9/2006, de 28 d'abril, i incorporat en l'article 14 del Reial Decret Llei 1/2008, d'11 de gener, el promotor haurà de comunicar a l'òrgan ambiental, amb suficient antelació, la data de començament de l'execució del projecte.  
10. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a l'òrgan ambiental competent que establirà, si procedix, l'aplicació de noves mesures correctores.  
Contra esta resolució, que no posa fi a la via administrativa, podrà interposar-se recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la seua notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
València, 16 d'octubre de 2008.- El director general d'Energia: Antonio Cejalvo Lapeña.